Canllawiau i Staff am deallusrwydd artiffisial (DA) cynhyrchu

Gweithgor DA Cynhyrchu, diweddarwyd 24/2/2023

Mae offer DA Cynhyrchu fel ChatGPT yn cael effaith sylweddol ar addysg uwch oherwydd y gall myfyrwyr eu defnyddio i gynhyrchu testun sydd wedyn yn cael ei gyflwyno fel gwaith y myfyriwr ei hun. Mewn ymateb i'r her hon, rydym wedi trefnu Gweithgor DA Cynhyrchu gyda chynrychiolaeth o'r tair Cyfadran, yr Uned Datblygu Dysgu ac Addysgu, ac Undeb Myfyrwyr Aberystwyth. Yma rydym yn darparu syniadau y gall staff eu defnyddio'r semester hwn i esbonio eich asesiadau presennol i fyfyrwyr a sut i ymdrin â ffactorau cyffredin a allai ganu larwm wrth i chi farcio. Mae Undeb Myfyrwyr Aber yn trefnu [**canllawiau i fyfyrwyr**](https://www.umaber.co.uk/cyngor/ybrifysgol/ymddygiadacademaiddannerbyniol/).

Sylwch nad oes ateb 'addas-i-bawb'. Nid yw'r rhestr yn hollol gynhwysfawr ac mae'r sefyllfa yn newid yn gyflym wrth i'r offer hyn ddatblygu. Rydym yn annog staff dysgu i drafod eich cyd-destun dysgu eich hun gyda chydweithwyr yn eich adran a dyfeisio ffordd gyson ar y cyd o ymdrin â hyn.

Defnyddiwch y ddogfen hon, ar y cyd â [**chanllawiau’r QAA ar uniondeb academaidd a Deallusrwydd Artiffisial**](https://www.qaa.ac.uk/news-events/news/qaa-briefs-members-on-artificial-intelligence-threat-to-academic-integrity).

* Esbonio'r asesiadau presennol i fyfyrwyr y semester hwn:
  + Gwnewch yn siŵr bod myfyrwyr yn gwybod pa gefnogaeth sydd ar gael iddynt.
  + Dywedwch wrth eich myfyrwyr beth rydych chi'n ei ddisgwyl yn eu haseiniadau o ran DA.
  + Tynnwch eu sylw eto at y [**Rheoliad ynghylch Ymddygiad Academaidd Annerbyniol**](https://www.aber.ac.uk/cy/academic-registry/handbook/regulations/uap/), a fydd yn cael ei ddiweddaru ym mis Mawrth i sôn am DA.
  + Symudwch y ffocws o'r cynnyrch (e.e. y traethawd neu'r adroddiad ayyb) i'r broses ddysgu. Rydym am i fyfyrwyr greu eu hatebion eu hunain a dangos yr hyn maen nhw wedi'i ddysgu.
  + Rydym am i fyfyrwyr ddatblygu sgiliau y byddant yn eu defnyddio yn y dyfodol, boed hynny yn eu gyrfaoedd neu astudiaethau pellach. Yr unig ffordd i ddatblygu sgil o'r fath yw ymchwilio iddi a'i hymarfer.
  + Anogwch fyfyrwyr i ddefnyddio deunyddiau astudio o'ch rhestr ddarllen Aspire, ac ati.
  + Yn aml, nid yw atebion a gynhyrchir gan DA yn cyd-fynd â chyd-destun y modiwl na'r meini prawf marcio. Nid yw DA Cynhyrchu yn ymdrin â thasgau fel cloriannu beirniadol nac adfyfyrio yn dda iawn.
  + Mae testun a gynhyrchir gan DA yn aml yn ffeithiol anghywir. Yn y bôn, mae DA Cynhyrchu yn offeryn darogan/rhagfynegi testun soffistigedig. Mae'r offer hyn yn ailgymysgu testunau sydd eisoes yn bodoli, yn aml yn dod i’r ateb mwyaf cyffredin a chyffredinol, heb wreiddioldeb.
* Pethau i'w cadw mewn cof wrth farcio:
  + **Rhybuddion ‘canu larwm’ posibl**: Ar adeg ysgrifennu’r canllawiau hyn, efallai y bydd staff sy'n marcio aseiniadau a gynhyrchir gan DA sylwi ar wybodaeth ffeithiol anghywir, cyfeiriadau ffug, ffynonellau amhriodol, diffyg enghreifftiau pendant, dadl or-gyffredinol, diffyg cloriannu beirniadol, neu ffynonellau sydd wedi dyddio. Sylwch fod offer DA Cynhyrchu yn datblygu'n gyflym, felly efallai y bydd y rhybuddion larwm posibl hyn yn newid.
  + Os gwelwch ffynonellau amhriodol neu gyfeiriadau amheus, rydym yn eich annog i ddilyn trywydd rhai ohonynt. Mae’n bosib bod ffynonellau ffug neu amhriodol yn arwydd bod DA neu felinau traethodau wedi’u defnyddio.
  + Cofiwch efallai nad yw rhai arwyddion 'canu larwm' yn brawf pendant bod DA Cynhyrchu wedi’i ddefnyddio, efallai nad yw ond yn dangos nad oedd gan y myfyriwr ddealltwriaeth dda o'r disgwyliadau ar gyfer yr aseiniad hwnnw.
  + Os ydych chi'n meddwl bod y myfyriwr wedi defnyddio melin draethodau neu DA i gynhyrchu cynnwys aseiniadau mewn ffordd anfoesegol, mae’r brifysgol yn cynghori cynnal asesiad *viva* i ganfod a wnaeth y myfyriwr ysgrifennu'r gwaith a gyflwynwyd ei hunain ai peidio.